Kommissionens forordning (EF) nr. 786/2001

af 24. april 2001

om indledning af den i artikel 30 i Rådets forordning (EF) nr. 1493/1999 omhandlede krisedestillation for bordvin i Spanien

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets forordning (EF) nr. 1493/1999 af 17. maj 1999 om den fælles markedsordning for vin(1), ændret ved forordning (EF) nr. 2826/2000(2), særlig artikel 30 og 33, og

ud fra følgende betragtninger:

(1) Efter artikel 30 i forordning (EF) nr. 1493/1999 kan der indledes en krisedestillation i tilfælde af usædvanlige markedsforstyrrelser som følge af stor overskudsproduktion. Foranstaltningen kan begrænses til bestemte vinkategorier eller til bestemte produktionsområder, og den kan anvendes på kvbd på anmodning af den pågældende medlemsstat.

(2) Den spanske regering har anmodet om, at der indledes en krisedestillation for bordvin produceret i Spanien.

(3) Vinproduktionen i Spanien androg 33,2 mio. hl i 1997/98 og 31,2 mio. hl i 1998/99. Den androg 33,5 mio. hl i 1999/2000 og 41,1 mio. hl i 2000/01, dvs. en betydelig stigning på 22,8 % i forhold til det foregående produktionsår. Denne stigning er på 33 % i forhold til gennemsnittet i de ti foregående produktionsår.

(4) Lagrene af vin i begyndelsen af produktionsåret var på 20,3 mio. hl i 1997/98 og på 21 mio. hl i 1998/99. De steg til 23,7 mio. hl i 1999/2000 og til 27,5 mio. hl i 2000/01, dvs. en stigning på ca. 16 %. Niveauet ligger 26 % over gennemsnittet i de sidste ti produktionsår.

(5) Den betydelige stigning i produktionen samt stigningen i lagrene har haft en meget negativ indvirkning på priserne, der er faldet med ca. 26 % for hvidvin og med ca. 37 % for rødvin i indeværende produktionsår i forhold til den samme periode det foregående produktionsår.

(6) Da betingelserne i artikel 30, stk. 5, i forordning (EF) nr. 1493/1999 er opfyldt, bør der indledes en krisedestillation for en mængde på højst 2,6 mio. hl bordvin. Denne mængde burde kunne stoppe prisfaldet og bringe situationen på markedet for bordvin tilbage til et acceptabelt niveau. Foranstaltningen løber i en begrænset periode for at forøge dens effektivitet. Der bør ikke fastsættes nogen maksimumsmængde, som hver producent kan lade destillere, fordi de oplagrede mængder kan variere mærkbart fra producent til producent og snarere afhænger af salgsresultaterne end den årlige produktion for hver producent, jf. dog artikel 79 i forordning (EF) nr. 1493/1999.

(7) Den ordning, der er fastsat i Kommissionens forordning (EF) nr. 1623/2000 af 25. juli 2000 om gennemførelsesbestemmelser til Rådets forordning (EF) nr. 1493/1999 om den fælles markedsordning for vin for så vidt angår handelsmekanismer(3), senest ændret ved forordning (EF) nr. 545/2001(4), bør anvendes. Ud over de artikler i nævnte forordning, der henviser til den destillationsforanstaltning, som er fastsat i artikel 30 i forordning (EF) nr. 1493/1999, bør andre bestemmelser i forordning (EF) nr. 1623/2000 anvendes, herunder bestemmelserne om levering af alkohol til interventionsorganet.

(8) Den opkøbspris, som destilleriet skal betale producenten, bør fastsættes på et sådant niveau, at problemerne afhjælpes og producenterne får mulighed for at gøre brug af foranstaltningen. Prisen bør dog ikke fastsættes på et så højt niveau, at anvendelsen af destillationsforanstaltningen i artikel 29 i forordning (EF) nr. 1493/1999 skades derved.

(9) Det produkt, der fremkommer ved krisedestillationen, må kun være råalkohol eller neutral alkohol, der obligatorisk leveres til interventionsorganet for at undgå forstyrrelser på det marked for konsumalkohol, som i første række forsynes ved destillation i henhold til artikel 29 i forordning (EF) nr. 1493/1999.

(10) De i denne forordning fastsatte foranstaltninger er i overensstemmelse med udtalelse fra Forvaltningskomitéen for Vin -

UDSTEDT FØLGENDE FORORDNING:

Artikel 1

Den krisedestillation der er omhandlet i artikel 30 i forordning (EF) nr. 1493/1999, indledes for højst 2,6 mio. hl bordvin i Spanien.

Artikel 2

Ud over de bestemmelser i forordning (EF) nr. 1623/2000, der henviser til artikel 30 i forordning (EF) nr. 1493/1999, anvendes følgende bestemmelser i forordning (EF) nr. 1623/2000 for foranstaltningen i nærværende forordning:

- bestemmelserne i artikel 62, stk. 5, om den pris, som det i artikel 6, stk. 2, omhandlede interventionsorgan skal betale. Denne betaling kan dog først foretages fra den 16. oktober 2001.

Artikel 3

Hver producent kan indgå en kontrakt som omhandlet i artikel 65 i forordning (EF) nr. 1623/2000 fra den 27. april 2001 til den 1. juni 2001. Kontrakten ledsages af bevis for, at der er stillet en sikkerhed på 5 EUR/hl. Kontrakterne kan ikke overdrages.

Artikel 4

1. Medlemsstaten fastlægger den nedsættelsessats, der skal anvendes på ovennævnte kontrakter, hvis den samlede mængde af indgivne kontrakter overstiger mængden i artikel 1.

2. Medlemsstaten vedtager de administrative bestemmelser, der er nødvendige for senest den 15. juni 2001 at godkende ovennævnte kontrakter med angivelse af den anvendte nedsættelsessats og den pr. kontrakt accepterede mængde vin, idet producenten skal kunne opsige kontrakten, hvis mængden nedsættes. Medlemsstaten meddeler inden den 22. juni 2001 Kommissionen, hvilke mængder vin der er anført i de godkendte kontrakter.

3. Vinen skal leveres til destilleri senest den 31. august 2001.

4. Sikkerheden frigives for leverede mængder, når producenten godtgør, at vinen er leveret til destilleri.

5. Hvis der ikke leveres vin inden for de fastsatte frister, inddrages sikkerheden.

6. Medlemsstaten kan begrænse det antal kontrakter, som en producent kan indgå i forbindelse med destillationen.

Artikel 5

Minimumsopkøbsprisen for vin, der leveres til destillation i henhold til nærværende forordning, er på 1,723 EUR pr. % vol. og pr. hl.

Artikel 6

1. Destilleriet leverer det destillerede produkt til interventionsorganet. Produktet har et alkoholindhold på mindst 92 % vol. Det skal leveres til interventionsorganet fra den 16. oktober 2001 til senest den 31. december 2001.

2. Interventionsorganet betaler destilleriet 2,090 EUR pr. % vol. og pr. hl leveret råalkohol.

Artikel 7

Denne forordning træder i kraft på dagen for offentliggørelsen i De Europæiske Fællesskabers Tidende.

Den anvendes fra den 27. april 2001.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Bruxelles, den 24. april 2001.

På Kommissionens vegne

Franz Fischler

Medlem af Kommissionen

(1) EFT L 179 af 14.7.1999, s. 1.

(2) EFT L 328 af 23.12.2000, s. 2.

(3) EFT L 194 af 31.7.2000, s. 45.

(4) EFT L 81 af 21.3.2001, s. 21.